《送马伯庸御史奉使关陇》
元代·文矩

圣朝启文运，同轨来无方。夫君起天关，崛起千仞翔。

修辞陋史汉，高步追黄堂。乃祖尚书君，树立何堂堂。

昔在帝世祖，荣身事戎行。风云一朝会，奕世传芬芳。

矧君擢高科，有业未易量。斯文系政教，治忽慎弛张。

世岂无勇者，舍君吾何望。勿为守铅椠，局束徒苦伤。

僦屋京城居，去君百举趾。闻君起冠廌，僮走亦欣喜。

况当远于征，无言讵能已。朝风号空桑，众草日披靡。

河关尚疮痍，圣度乃弘伟。翳彼涵大休，能不怀愧耻。

艰危见臣节，维持赖风纪。温言表遗忠，生气凛不死。

乃知烈丈夫，岂独鲁连子。

作者简介：长沙人，字子方。有才辩。卢挚廉访湖南，辟署书吏。成宗大德间授荆湖北道宣慰司照磨。英宗时选为礼部郎中，奉使安南，复命，进太常礼仪院判官卒。工诗文。有《子方集》。